ज्योति बसु के पैर तक पड़े, बोले- करियर खत्म हो जाएगा; काम नहीं आया बहाना
Karnataka Election 2023; Here Are Some Interesting  And Lesser-known Facts About Lalu Yadav, Atal Bihari Vajpayee | HD Deve Gowda Including Historical Trivia, and Records. मैं PM पद पर आपको (ज्योति बसु) देखना चाहता हूं। मैं कर्नाटक में और कई साल तक मुख्यमंत्री बने रहना चाहता हूं।'
'सर मुझे कर्नाटक का मुख्यमंत्री बने हुए दो साल भी नहीं हुए। मेरा करियर एकबारगी खत्म हो जाएगा। कांग्रेस लंबे समय तक मुझे केंद्र की सरकार चलाने नहीं देगी। मैं PM पद पर आपको (ज्योति बसु) देखना चाहता हूं। मैं कर्नाटक में और कई साल तक मुख्यमंत्री बने रहना चाहता हूं।'
यह बयान देश के पूर्व प्रधानमंत्री एचडी देवगौड़ा का है। उन्होंने 1996 में पश्चिम बंगाल के मुख्यमंत्री ज्योति बसु से यह बात कही थी। उस वक्त देवगौड़ा को प्रधानमंत्री बनाया जा रहा था, लेकिन वह कर्नाटक का मुख्यमंत्री पद नहीं छोड़ना चाहते थे।
‘कर्नाटक के पॉलिटिकल किस्से’ सीरीज के दूसरे एपिसोड में कहानी 1996 के रोचक किस्से की…
बैकग्राउंड : कांग्रेस की करारी हार के बाद वाजपेयी प्रधानमंत्री बनते हैं
साल 1996 की बात है। 11वें लोकसभा चुनाव में बिखरी हुई कांग्रेस की करारी हार हुई। पहली बार BJP ने कांग्रेस से ज्यादा सीटें जीतीं। BJP ने इस चुनाव में कुल 161 सीटें जीतीं। वहीं कांग्रेस 140 सीटें जीतकर दूसरे नंबर पर पहुंच गई।
लोकसभा चुनाव में BJP भले ही सबसे बड़ी पार्टी बनी, लेकिन सरकार बनाने लायक संख्या उसके पास नहीं थी। वहीं दूसरे नंबर पर आने के चलते कांग्रेस ने पहले ही विपक्ष में बैठने का फैसला कर लिया था।
दरअसल, इस चुनाव में ज्यादातर सीटें क्षेत्रीय पार्टियों के पास चली गईं। लोकसभा की कुल 543 सीटों में से 129 सीटों पर क्षेत्रीय दलों का कब्जा हो गया। यहीं से क्षेत्रीय दलों के दबदबे की राजनीति शुरू हुई।
हालांकि, किसी भी पार्टी को स्पष्ट बहुमत नहीं मिल पाने की वजह से देश के सामने बड़ा राजनीतिक संकट खड़ा हो गया। इसके बाद राष्ट्रपति शंकर दयाल शर्मा ने सबसे बड़े दल के रूप में उभरी BJP के नेता अटल बिहारी वाजपेयी को सरकार बनाने का न्योता दिया।
इसी के बाद से सिंगल लार्जेस्ट पार्टी को सरकार बनाने का न्योता देने की परंपरा शुरू हुई। अटल बिहारी वाजपेयी ने 16 मई 1996 को प्रधानमंत्री पद की शपथ ली। सरकार को बहुमत सिद्ध करने के लिए 13 दिन का समय दिया गया।
भाजपा ने जी-तोड़ कोशिश करके क्षेत्रीय पार्टियों को मिलाने की कोशिश की और पार्टी के मैनेजरों को एकबारगी यकीन भी हो गया कि उनके पास वो जादुई आंकड़ा आ गया है।
हालांकि, बहुमत साबित नहीं कर पाने की वजह से वाजपेयी को 13वें दिन प्रधानमंत्री के पद से इस्तीफा देना पड़ा।
स्टोरी : लालू यादव PM पद के लिए देवगौड़ा का नाम आगे बढ़ाते हैं
अटल बिहारी वाजपेयी के इस्तीफा देने के बाद एक बार फिर से सबकी निगाहें दूसरी सबसे बड़ी पार्टी कांग्रेस पर थीं। इसके बावजूद कांग्रेस ने सरकार बनाने का दावा पेश नहीं किया।
ऐसे में जनता दल, समाजवादी पार्टी और DMK जैसी करीब 13 पार्टियों के गठबंधन यूनाइटेड फ्रंट ने सरकार बनाने की सोची, जिसे कांग्रेस ने समर्थन दिया। गठबंधन तो हो गया, लेकिन अब सवाल था प्रधानमंत्री कौन बनेगा?
यूनाइटेड फ्रंट की बैठक में शुरुआत में वीपी सिंह को PM बनाने की बात चली, लेकिन वे नहीं तैयार हुए। इसके बाद ज्योति बसु का नाम भी आया, लेकिन उनकी पार्टी नहीं मानी।
चंद्रबाबू नायडू के नाम का भी प्रस्ताव लाया गया। हालांकि CM होने का हवाला देकर उन्होंने मना कर दिया। इसके बाद जीके मूपनार के नाम की चर्चा हुई। जीके मूपनार ने भी कांग्रेस से अलग होकर ‘तमिल मनीला कांग्रेस’ बनाई थी और उसमें चिदंबरम भी उनके साथ थे।
दो-तीन दिनों तक नामों पर चर्चा होती रही। इसके बाद प्रधानमंत्री पद को लेकर तमिलनाडु भवन में बैठक हुई। यहां पर लालू यादव ने देवगौड़ा का नाम लिया और वो नाम चल पड़ा।
लालू यादव ने अपनी बायोग्राफी 'गोपालगंज टु रायसीना: माय पॉलिटिकल जर्नी' में भी इसका जिक्र किया है। वह बताते हैं, 'जनता दल के राष्ट्रीय अध्यक्ष के रूप में मैं किंगमेकर की भूमिका में था। मैंने प्रधानमंत्री के रूप में कर्नाटक के मुख्यमंत्री एचडी देवगौड़ा का नाम प्रस्तावित किया।'
देवगौड़ा का विरोध करने वालों में उन्हीं के साथी रामकृष्ण हेगड़े थे, लेकिन मुलायम सिंह और लालू प्रसाद यादव सहित बाकी सभी लोगों ने उनके नाम पर सहमति जताई। वामपंथी दल, चंद्रबाबू नायडू और मूपनार ने भी कोई आपत्ति नहीं जताई।
इश्यू : कर्नाटक की राजनीति में बने रहना चाहते थे देवगौड़ा
दरअसल, उस समय एचडी देवगौड़ा कर्नाटक के मुख्यमंत्री थे। उन्हें मुख्यमंत्री बने हुए अभी दो साल ही हुए थे। ऐसे में वे मुख्यमंत्री पद नहीं छोड़ना चाहते थे, क्योंकि वे कर्नाटक की राजनीति में बने रहना चाहते थे।
इसकी वजह थी कि वह 43 साल के लंबे संघर्ष के बाद साल 1994 में कर्नाटक के मुख्यमंत्री बने थे। साथ ही 1996 के लोकसभा चुनाव में उनकी पार्टी जनता दल ने कर्नाटक की 28 सीटों में से 16 पर जीत हासिल की थी।
यानी एक प्रकार से वह अपने राजनीतिक करियर के चरम पर थे। देवगौड़ा उस समय चौंक गए, जब यूनाइटेड फ्रंट के नेताओं ने प्रधानमंत्री पद के लिए उनका नाम सामने रखा।
लंबे राजनीतिक अनुभव की वजह से देवगौड़ा को लग रहा था कि कांग्रेस लंबे समय तक गठबंधन सरकार को अपना समर्थन देना जारी नहीं रखेगी। इसलिए वह प्रधानमंत्री बनने को लेकर बहुत उत्साहित नहीं थे।
एक्शन : देवगौड़ा प्रधानमंत्री नहीं बनने के लिए ज्योति बसु के पैर तक पड़े 
सीनियर जर्नलिस्ट सुगाता श्रीनिवासराजू ने अपनी किताब ‘फरोज इन अ फील्ड : द अनएक्सप्लोर्ड लाइफ ऑफ एचडी देवगौड़ा’ में लिखा है कि देवगौड़ा ने प्रधानमंत्री बनने से पहले पश्चिम बंगाल के उस समय के मुख्यमंत्री और कम्युनिस्ट नेता ज्योति बसु से बात की थी। देवगौड़ा चाहते थे कि ज्योति बसु प्रधानमंत्री बनें।
देवगौड़ा ने ज्योति बसु से अपील करते हुए कहा था, ‘हम सबको पता है कि कांग्रेस ने चौधरी चरण सिंह, वीपी सिंह और चंद्रशेखर के साथ क्या किया? क्या वे मुझे बख्श देंगे? कृपया आप अपना फैसला बदलिए। मेरा हिंदी बोलने का लहजा भी अच्छा नहीं है। मैं देश को अच्छे से घूमा भी नहीं हूं। आप हमारे बड़े हैं, मैं आपसे विनती करता हूं।’
देवगौड़ा कहते हैं- ‘जब मुझे लगा कि वह मेरी बात सुनने को तैयार नहीं हैं तो मैंने उनके पैरों को पकड़ लिया और उनसे इस दलील को स्वीकार करने का अनुरोध किया।’
देवगौड़ा के इतना कहते ही ज्योति बसु बोले- ‘मिस्टर गौड़ा, क्या मुझे बाहर जाकर देश के लोगों को बताना चाहिए कि हमारे पास वाजपेयी का कोई सेकुलर विकल्प नहीं है? क्या हम एक सेकुलर प्रधानमंत्री के लिए अखबार में विज्ञापन निकलवाएं?’ 
देवगौड़ा की बायोग्राफी लिखने वाले सुगाता श्रीनिवासराजू बताते हैं कि देवगौड़ा को प्रधानमंत्री बनने के लिए राजी करना ज्योति बसु और भारतीय कम्युनिस्ट पार्टी (मार्क्सवादी) के उस समय के महासचिव हरकिशन सिंह सुरजीत द्वारा सोच समझकर लिया गया फैसला था। दोनों नेता देवगौड़ा की प्रशासनिक क्षमताओं को लेकर कॉन्फिडेंट थे।
ज्योति बसु के इनकार करने के बाद देवगौड़ा का प्रधानमंत्री बनना तय हो गया। 1 जून 1996 को एचडी देवगौड़ा ने भारत के 11वें प्रधानमंत्री पद की शपथ ली। दक्षिण भारत से प्रधानमंत्री बनने वाले देवगौड़ा दूसरे नेता थे।
ड्रामा : देवगौड़ा की आशंका सही साबित हुई, कांग्रेस ने सरकार गिरा दी
देवगौड़ा को प्रधानमंत्री बने अभी 4 महीने ही हुए थे कि सरकार को समर्थन दे रही कांग्रेस में भी संगठन के स्तर पर बड़ा फेरबदल हुआ। सितंबर 1996 में नरसिम्हा राव की जगह सीताराम केसरी कांग्रेस अध्यक्ष बने।
कुछ दिन तक तो देवगौड़ा सरकार आराम से काम करती रही, लेकिन इसके बाद देवगौड़ा और सीताराम केसरी के बीच मतभेद की बात सामने आने लगी।
10 महीने बाद ही कांग्रेस ने देवगौड़ा सरकार से समर्थन वापस ले लिया। 11 अप्रैल 1997 को अल्पमत में आई देवगौड़ा सरकार के विश्वास मत के खिलाफ 292 सांसदों ने मतदान किया था, जबकि 158 सदस्य इसके पक्ष में थे।
6 संसद सदस्यों ने मतदान में हिस्सा नहीं लिया था। इसके बाद देवगौड़ा को इस्तीफा देना पड़ा। यानी देवगौड़ा की बात सच साबित हुई कि कांग्रेस ज्यादा दिन तक सरकार को चलने नहीं देगी।
वहीं समर्थन वापसी के अपने पत्र में कांग्रेस अध्यक्ष सीताराम केसरी ने लिखा था कि देश के कई महत्वपूर्ण मुद्दों को ये सरकार एड्रेस नहीं कर पा रही है। भारत में लगातार फासीवादी और विभाजनकारी ताकतें बढ़ रही हैं। उन्हें रोक पाने में ये सरकार नाकाम है।
साथ ही उन्होंने देवगौड़ा सरकार पर कांग्रेस को कमजोर करने के आरोप लगाए थे। हालांकि, उस वक्त के राजनीतिक जानकारों का कहना था कि सीताराम केसरी खुद ही प्रधानमंत्री बनना चाहते थे। वह देवगौड़ा सरकार से नाराज थे और चाहते थे कि उन्हें ही गठबंधन सरकार का नेता घोषित कर दिया जाए।
बोल्ड : सेना के मना करने के बावजूद कश्मीर में खुली जीप में घूमे
प्रधानमंत्री बनने के बाद देवगौड़ा ने पाकिस्तान से भी रिश्ते सुधारने की कोशिश की। उन्होंने मुंबई के ENT सर्जन डॉ. एलएच हीरानंदानी के जरिए उस समय के पाकिस्तान के प्रधानमंत्री नवाज शरीफ के साथ डिप्लोमैटिक बैक चैनल से बातचीत की थी। हीरानंदानी देवगौड़ा के डॉक्टर रह चुके थे ओर नवाज शरीफ के पिता के दोस्त थे।
प्रधानमंत्री रहते वक्त देवगौड़ा के जम्मू-कश्मीर जाने का एक दिलचस्प किस्सा है। बताया जाता है कि 5 अगस्त 1996 को देवगौड़ा जम्मू-कश्मीर जाते हैं।
देवगौड़ा राजौरी एयरपोर्ट से शहर तक खुली छत वाली जीप से जाना चाहते थे, लेकिन सेना के कमांडर लेफ्टिनेंट जनरल ढिल्लों इसे लेकर काफी चिंतित थे।
लेफ्टिनेंट जनरल ढिल्लों प्रधानमंत्री देवगौड़ा से कहते हैं कि अगर मैं ऐसा कुछ करूंगा तो देश मुझे फांसी के फंदे पर लटका देगा।
इस पर देवगौड़ा कहते हैं कि चिंता मत करो, कुछ नहीं होगा। तुम गाड़ी चलाओ और मैं तुम्हारे बगल में बैठूंगा। मान लो कोई ग्रेनेड फेंकता है, तो हम दोनों मारे जाएंगे फिर आपको फांसी दिए जाने का सवाल ही कहां है।
लेफ्टिनेंट जनरल ढिल्लों ने 2019 में बताया था कि वह देवगौड़ा द्वारा खुली जीप में घूमने के फैसले से हैरान थे। ढिल्लों कहते हैं कि प्रधानमंत्री ऐसा नहीं करते हैं।
वे हर समय सुरक्षित रहना चाहते हैं। उनके लिए अलग गाड़ियां मंगाई गई थीं, लेकिन देवगौड़ा बहुत कम सुरक्षा के साथ घूमते रहे। वह बहादुर शख्स थे। अगर वह और अधिक समय तक प्रधानमंत्री रहते तो घाटी के हालात बदल जाते।
भास्कर एक्सप्लेनर के कुछ और ऐसे ही रोचक आर्टिकल पढ़ने के लिए नीचे दिए गए लिंक्स पर क्लिक करें...
1. सद्दाम हुसैन की कहानी, जिसने अपने खून से लिखवाई कुरान:आज ही के दिन पैदा हुआ; फांसी पर अमेरिकी सैनिक भी रोए
2. क्या महाराष्ट्र में शिंदे की जगह फिर उद्धव CM बनेंगे:सुप्रीम कोर्ट में क्या हुआ, जिससे संजय राउत बोले- सरकार का डेथ वारंट जारी
3. अमृतपाल गिरफ्तार, अब आगे क्या होगा:NSA लगने से बिना जमानत सालभर जेल में रहना पड़ेगा, 6 सवालों में जानें कितना कठोर कानून
4. भिंडरांवाले पार्ट-2 कहलाने वाला अमृतपाल गिरफ्तार:थाने पर हमला कर साथी को छुड़ाया, अमित शाह को धमकी देने वाला ये शख्स कौन है?
